钦定古今图书集成/理学汇编/学行典/第023卷 > 皇极经世心易发微四 > 《声音说》
## 钦定古今图书集成/理学汇编/学行典/第023卷 > 皇极经世心易发微四 > 《声音说》

声音之说，自周人以六律六吕，合天地阴阳之声，律
居十干之阳爻，吕居十二支之阴位，一顺一逆，互合
有伦，其轻清重浊，各有分辨，以属五声十二律者尚
矣。自秦而下，知者鲜焉。汉儒虽知而未尽其妙，独宋
儒邵康节深得其旨，而以二百六十四字母，总括律
吕声音之数，其内实用一百二十二字括声，即少刚、
太刚、少阳、太阳之用义也。一百五十二字括音，即少
阴、太阴、少柔、太柔之用数也。声与音互相翻切，各得
一万七千二十四声。音声为韵，音为母，声分平上去
入，音分唇舌齿牙喉，声别内外，八转，音辨开发收闭，
又分辟清翕浊，著为《皇极经世书》。分声音图十六位，
每位书声与音二字，在左者十声，为天之阳，在右者
十二音为地之阴。声为今切字之韵，音为今切字之
母。合“位”“之”二字切之，即得其位之声。音声为韵，故分
平上去入；音为母，故分唇舌齿牙喉。以声唱音，即先
韵而后母；以音和声，既先母而后韵。只是一同，但分
先后之别耳。切字是以翻求字，此是以字寻翻，取用
不同，合字之声音，初无以异也。有音则有地卦，有声
则有天卦，天地二卦合成《既济》图卦，则数在其中矣。
故伊川曰：“一辟一翕，而平上去入备；一唱一和而开
发收闭备。”夫平上去入备而万声生，开发收闭备而
万音生。律随天而变，吕随地而化，开随阳而出，翕随
阴而入，唱随刚而上，和随柔而下，然后律吕声音，宫
商角征、羽之道，各得其正，而《皇极》之蕴备矣。